b'\n_START_ARTICLE_\nDinozaur\xc5\xb3 fiziologija\n_START_PARAGRAPH_\nDinozaur\xc5\xb3 fiziologija, ypa\xc4\x8d j\xc5\xb3 termoreguliacija, istori\xc5\xa1kai buvo daug diskusij\xc5\xb3 sukelianti tema. Pastaruoju metu atsirado nauj\xc5\xb3 duomen\xc5\xb3 leid\xc5\xbeian\xc4\x8di\xc5\xb3 spr\xc4\x99sti apie bendr\xc4\x85j\xc4\x85 dinozaur\xc5\xb3 fiziologij\xc4\x85, ne tik apie metabolin\xc4\x99 sistem\xc4\x85 ir termoreguliacij\xc4\x85, bet ir kv\xc4\x97pavimo bei \xc5\xa1irdies - kraujotakos sistem\xc4\x85.\n_START_SECTION_\nAnkstyvosios interpretacijos: XIX a. 3-as d. \xe2\x80\x93 XX a. pr.\n_START_PARAGRAPH_\nDinozaur\xc5\xb3 tyrimai prasid\xc4\x97jo XIX a. 3-ame de\xc5\xa1imtmetyje Anglijoje. \xc5\xa0ios srities pionieriai - William Buckland, Gideon Mantell ir Richard Owen interpretavo pirmuosius, labai fragmentinius fosilij\xc5\xb3 liku\xc4\x8dius, kurie priklaus\xc4\x97 keturkojams gyv\xc5\xabnams. J\xc5\xb3 ankstyvieji darbai, eksponuojami XIX a. 6-ame de\xc5\xa1imtmetyje pastatytame Crystal Palace Dinosaurs vaizdavo \xc5\xbeinomus dinozaurus kaip dramblio-drie\xc5\xbeo i\xc5\xa1vaizdos roplius.  Nepaisant ropli\xc5\xa1kos i\xc5\xa1vaizdos, R. Owen dar\xc4\x97 prielaidas, kad dinozaur\xc5\xb3 \xc5\xa1irdis ir kv\xc4\x97pavimo sistema buvo pana\xc5\xa1esn\xc4\x97s \xc4\xaf \xc5\xbeinduoli\xc5\xb3 nei \xc4\xaf ropli\xc5\xb3._NEWLINE_XIX a. 8-ame de\xc5\xa1imtmetyje JAV vakaruose suradus pilnesnius skeletus, mokslininkai gal\xc4\x97jo prad\xc4\x97ti labiau pagr\xc4\xafstas dinozaur\xc5\xb3 biologijos interpretacijas. Edward Drinker Cope, kuris buvo Othniel Charles Marsh prie\xc5\xa1ininkas Kaul\xc5\xb3 karuose, \xc4\xafsivaizdavo bent dal\xc4\xaf dinozaur\xc5\xb3 buvus aktyviais ir vikriais, kas matoma dviej\xc5\xb3 kovojan\xc4\x8di\xc5\xb3 "laelaps\xc5\xb3" pie\xc5\xa1inyje, kur\xc4\xaf jo vadovaujamas nupie\xc5\xa1\xc4\x97 Charles R. Knight.  Tuo pa\xc4\x8diu metu Charles Darwin evoliucijos teorijos paskelbimas bei archeopterikso ir Compsognathus atradimas paskatino Thomas Henry Huxley pasi\xc5\xablyti teorij\xc4\x85, kad dinozaurai buvo artimi pauk\xc5\xa1\xc4\x8di\xc5\xb3 giminai\xc4\x8diai. Nepaisant \xc5\xa1i\xc5\xb3 prielaid\xc5\xb3 \xc4\xafsitvirtino dinozaur\xc5\xb3, kurie pana\xc5\xa1\xc5\xabs \xc4\xaf didelius roplius, \xc4\xafvaizdis , o daugelis j\xc5\xb3 paleobiologijos XX a. pirmoje pus\xc4\x97je buvo interpretuojamos kaip grynai ropli\xc5\xa1kos.'